BEGRUNDELSE

1.BAGGRUND FOR FORSLAGET

•Forslagets begrundelse og formål

Stockholmkonventionen om persistente organiske miljøgifte (herefter "konventionen"), der blev godkendt ved Rådets afgørelse 2006/507/EF, trådte i kraft den 17. maj 2004. Formålet med konventionen er at beskytte menneskers sundhed og miljøet mod persistente organiske miljøgifte (POP). Konventionen opstiller med udgangspunkt i forsigtighedsprincippet et regelsæt for afvikling af fremstillingen, anvendelsen, importen og eksporten af persistente organiske miljøgifte, for sikker håndtering og bortskaffelse heraf og for forhindring eller mindskelse af udslip af visse utilsigtede persistente organiske miljøgifte.

Ved Europa-Parlamentets og Rådets forordning (EF) nr. 850/2004 gennemføres de forpligtelser i EU-lovgivningen, der er fastlagt i konventionen og protokollen til 1979-konventionen om grænseoverskridende luftforurening over store afstande angående persistente organiske miljøgifte (herefter "protokollen"), som blev godkendt ved Rådets afgørelse 259/2004/EF.

Konventionens artikel 8, stk. 1, fastsætter, at en part kan indgive forslag til sekretariatet om opførelse af kemikalier i konventionens bilag A, B og/eller C, som derefter vil blive vurderet af Komitéen for Vurdering af Persistente Organiske Miljøgifte (POP-komitéen), jf. artikel 8, stk. 3 og 4. Forslaget skal indeholde de oplysninger, der er anført i bilag D. Partskonferencen beslutter på grundlag af anbefalingen fra POP-komitéen, om et stof skal opføres i bilag A (udfasning), bilag B (begrænsning) og/eller bilag C (utilsigtet fremstilling). Proceduren for vedtagelse af ændringer af bilagene er fastlagt i konventionens artikel 22.

Anvendelsen af methoxychlor som aktivstof i plantebeskyttelsesmidler og biocidholdige produkter er forbudt i Unionen, jf. Europa-Parlamentets og Rådets forordning (EF) nr. 1107/2009 og Europa-Parlamentets og Rådets forordning (EU) nr. 528/2012. Endvidere er methoxychlor ikke registreret i overensstemmelse med Europa-Parlamentets og Rådets forordning (EF) nr. 1907/2006 og må derfor ikke fremstilles eller markedsføres i Unionen i mængder på 1 ton eller mere pr. år pr. producent eller importør.

Ifølge de foreliggende oplysninger og data om methoxychlors iboende egenskaber, som blev vurderet på grundlag af kriterierne i bilag D til konventionen, kan det konkluderes, at methoxychlor er persistent, bioakkumulerende og toksisk. Endvidere er methoxychlor også genstand for transport i miljøet over store afstande og er blevet påvist i fjerntliggende områder som f.eks. Arktis. På baggrund af disse oplysninger om methoxychlors persistente, bioakkumulerende og toksiske (PBT) egenskaber og potentiale for transport i miljøet over store afstande (LRT) foreslås det, at methoxychlor opfylder kriterierne i bilag D til konventionen og derfor bør anses for en persistent organisk miljøgift (POP). Enkelthederne i vurderingen findes i det videnskabelige dossier, der ledsager forslaget om opførelse af methoxychlor i bilag A til Stockholmkonventionen.

Selv om der blev indført forbud mod anvendelse af methoxychlor som aktivstof i plantebeskyttelsesmidler og biocidholdige produkter i Unionen for nogle år siden, og der ikke er andre kendte anvendelsesformål, kan det ikke udelukkes, at der stadig produceres, anvendes eller udledes methoxychlor i andre lande. Da dette stof har potentiale for transport i miljøet over lange afstande, kan et højt beskyttelsesniveau for menneskers sundhed og miljøet ikke sikres ved foranstaltninger på nationalt plan eller på EU-plan, og der er følgelig behov for mere vidtgående foranstaltninger på internationalt plan.

Med henblik på det næste møde i POP-komitéen i september 2019 bør Kommissionen på vegne af Unionen indgive et forslag til Stockholmkonventionens sekretariat om opførelse af methoxychlor i bilag A. Nævnte forslag vil blive gennemgået i overensstemmelse med konventionens kriterier og procedurer, inden partskonferencen træffer afgørelse om opførelse på listen.